夜登清微亭雲陰掩翳東北有雨少頃月出皎然復次前韻
作者：傅察
朝代：宋

paragraphs: 融融暑未闌，悄悄夜方午。
命駕聊叩門，尋幽得兹土。
俯瞩但蒼茫，前瞻何鹵莽。
萬籟正虛無，群生各安堵。
蟬嘯作笙簫，蛙鳴當鍾鼓。
鳬舄正参差，詼諧懼狎侮。
豈惟冠蓋傾，已覺肝膽吐。
坐久隱奔雷，天邉垂密雨。
疏木列賓朋，衆峰自臣主。
螢火落明星，爐烟裊青縷。
那能勝酒杯，所欣瞻德宇。
高歌屡激昻，失喜或俛偻。
蕭颯濯塵襟，清虛湛靈府。
快如仙爪爬，洒若頭風愈。
須臾出金盤，照曜開玉戶。
映浪雜瓊瑰，穿簾間璧組。
斯遊豈前謀，後會難逆数。
歡餘岸綸巾，語約揮松麈。
可能伴雞棲，亦復随蝶栩。
廣寒會可升，試爲刷翎羽。